Beluský, Martin, poslanec NR SR (2022-06-15):
Ďakujem za slovo, pán podpredseda. Vážené panie poslankyne, páni poslanci, ako som povedal v úvode, predkladáme návrh zákona, ktorý sa priamo dotýka poslancov Národnej rady Slovenskej republiky, ale tiež aj členov vlády a prezidentky Slovenskej republiky. Je to zákon, ktorý upravuje platové podmienky týchto ústavných činiteľov. Dnes veľmi dobre viete alebo vieme, že platy poslancov a tých ostatných ústavných činiteľov sa počítajú v závislosti od priemernej mzdy a pred, pred asi desiatimi rokmi bol do legislatívy zavedený automat, ktorý mal odrážať ekonomickú situáciu do platov poslancov a ostatných ústavných činiteľov, a to v prípade, že keď je deficit za predchádzajúci kalendárny rok od 3 do 5 %, od 5 do 7 alebo 7 a viac, tak sa podľa toho adekvátne zníži plat ústavných činiteľov. Avšak dnes už vieme si vyhodnotiť po tých desiatich rokoch, že táto, tento automat sa ukázal ako nedostatočný, pretože napriek tomu, že v minulosti sme mali na Slovensku vysoký deficit, viac ako 6 miliárd eur, tak na základe tohto automatu mal klesnúť plat ústavných činiteľov. Nestalo sa tak. Ako všetci dobre viete, tak platy poslancov vzrástli oproti minulému roku zhruba o 300 eur v čistom mesačne. My sme sa snažili v minulosti viackrát prísť s rôznymi legislatívnymi návrhmi, ktoré sa buď snažili zmeniť spôsob výpočtu platov ústavných činiteľov, naviazať nie na priemernú mzdu, ale na minimálnu mzdu a tento návrh neprešiel. Prišli sme aj s inými návrhmi, ktoré chceli šetriť tie finančné prostriedky aj v iných oblastiach a po nejakom čase sme sa rozhodli, že prídeme teraz s takým kompromisným návrhom zákona, s ktorým by nemal byť v podstate problém ani v koalícii, ani v opozícii. Navrhujeme teda zaviesť taký automat do zákona, ktorý povie, že v prípade, že bude deficit verejnej správy, teda aj štát, aj samosprávy spolu budú hospodáriť v mínuse, nebudeme mať to dlhé roky sľubované vyrovnané rozpočtové, rozpočtovanie, nebudeme mať ani prebytkové, prebytkové hospodárenie a zároveň, samozrejme, sa nestane to, že by priemerná mzda poklesla, lebo v tom prípade by, samozrejme, ten plat automaticky klesol tak, aby, automaticky bez toho, aby museli poslanci v parlamente prijímať zmeny zákona, bez toho, aby museli zmrazovať tieto platy, tak k tomuto zmrazeniu dôjde automaticky. V roku 2019 došlo k rozmrazeniu platov po asi ôsmich rokoch, kedy od roku 2011 do roku 2018 bol zmrazený plat, avšak to sa konalo každoročne, opakovane sa predkladala novela zákona a plat sa vlastne držal na tej úrovni, zhruba 3 576 eur, a potom v roku 2019 došlo k skokovému rozmrazeniu, kedy tie platy sa zvýšili z 3 500 zhruba na 5 100 eur. To spôsobilo naozaj veľmi skokový nárast, odvtedy tento plat sa vyvíjal rôzne. On vlastne z toho celkového hľadiska, on síce rastie, aj keď tam je jednoročný pokles, o pár eur kvôli tomu, že bol tam vlastne tento automat, ktorý tam už dnes zavedený v tomto zákone je, ale, ako som povedal, napriek tomu, že aj tento rok došlo k zníženiu platov, tak platy poslancov sa v konečnom dôsledku zvýšili. A teda hlavným dôvodom na predloženie tejto novely zákona je negatívny vývoj dlhu Slovenskej republiky. Podľa schváleného vládneho návrhu štátneho rozpočtu na rok 2022 sa očakáva, že celkový hotovostný dlh Slovenskej republiky prekročí 61,5 mld. eur, čo je rekordné zadlženie Slovenskej republiky, ktoré sme tu dodnes nemali. Každý obyvateľ Slovenska tak okrem svojich súkromných dlhov bude dlhovať v prepočte ďalších viac ako 11-tisíc eur bez ohľadu na to, aký má vek. Zodpovednosť za tento stav nesú v rozhodujúcej miere práve poslanci Národnej rady, vláda Slovenskej republiky a ďalší vedúci ústavní činitelia, ktorí dopustili, aby dlh Slovenskej republiky vzrástol do takýchto extrémnych výšin, do takejto extrémnej výšky. Navrhovatelia preto novelizujú zákon č. 120/1993, v ktorom ak priemerná mzda narastie a deficit verejnej správy bude vyšší ako nula, platy a paušálne náhrady, teda to je ďalšia novinka, ktorú tam zavádzame, nielen plat, ale aj paušálne náhrady poslancov sa automaticky zmrazia. My by sme si, samozrejme, vedeli predstaviť aj zníženie platov, ale ak sa nájde vôľa vôbec rokovať o tomto návrhu zákona a prerokovať ho potom v druhom čítaní, verím, že budeme vedieť nájsť aj nejaké iné ďalšie kompromisné návrhy, avšak tak ako je to teraz predložené do pléna, tak to nemôže nikomu vadiť, pretože nenavrhujeme vôbec znižovanie platov ako v minulosti, teraz navrhujeme čisto len automatické zmrazovanie v prípade zlého hospodárenia štátu a samospráv. Pokiaľ, samozrejme, si niekto vie predstaviť aj prísnejšie, ja si teda viem predstaviť, môžeme to riešiť potom v druhom čítaní cez pozmeňujúce návrhy. No a, samozrejme, týmto spôsobom sa zdvihne aj motivácia najvyšších ústavných činiteľov a poslancov Národnej rady pracovať tak, aby konečne Slovenská republika hospodárila s prebytkovým alebo aspoň vyrovnaným rozpočtom. Ďakujem pekne za pozornosť.